Jeg er med i en gruppe af veninder, som spiser frokost sammen én gang om måneden. Det har vi gjort i over 20 år, og det er altid sjovt og hyggeligt. I øjeblikket er det store diskussionsemne sund kost, og en del af pigerne mener, at naturlægemidler og kosttilskud er en vigtig del af en sund hverdag. Hvad er egentlig forskellen, og hvad mener du?
Naturlægemidler indeholder, som navnet indikerer, naturligt forekommende stoffer, og er typisk fremstillet af planteekstrakt eller pulveriserede plantedele. Kosttilskud skal indeholde vitaminer, mineraler eller visse andre stoffer med ernæringsmæssig eller fysiologisk virkning. Kalk og D-vitamin er kosttilskud, som anbefales af sundhedsstyrelsen, men jeg er ikke bekendt med specifikke naturlægemidler, som anbefales. Generelt mener jeg, at man skal tage de tilskud, sundhedsstyrelsen anbefaler, og spiser man ellers sundt og varieret, er det ikke nødvendigt at bruge penge på andet. Men mange mennesker er meget interesserede i alle mulige former for kosttilskud og naturlægemidler, som de mener hjælper. Det kan da også være, at de gør det, men de bliver ikke kontrolleret på samme måde som medicin, og derfor er det svært for mig at sige noget om. Mener man at have glæde af et præparat, der klassificeres som kosttilskud eller naturlægemiddel, ser jeg ingen grund til at stoppe. Der er dog lige den forholdsregel, at man bør vende det med sin læge, hvis man fast tager ordineret medicin, for det kan måske være uhensigtsmæssigt at blande.